Γαλάτεια Σαράντη

Η Γαλάτεια Σαράντη (1920 - 2009) ήταν Ελληνίδα συγγραφέας και η πρώτη γυναίκα μέλος της Ακαδημίας Αθηνών.

 Βιογραφία 
Γεννήθηκε στην Πάτρα στις 8 Νοεμβρίου του 1920. Αποφοίτησε από το Αρσάκειο Λύκειο Πατρών και κατόπιν η οικογένειά της εγκαταστάθηκε στην Αθήνα. Σπούδασε στη Νομική Σχολή του Πανεπιστημίου Αθηνών, από την οποία όμως δεν αποφοίτησε, καθώς αφοσιώθηκε από νωρίς ολοκληρωτικά στην συγγραφή.

Πρωτοεμφανίστηκε στη λογοτεχνία το 1945 με το διήγημα «Το κάστρο», το οποίο δημοσιεύτηκε στο περιοδικό Νέα Εστία, ενώ το 1947 ακολούθησε η νουβέλα Το βιβλίο της Χαράς. Ακολούθησαν άλλες νουβέλες, μυθιστορήματα, διηγήματα και βιβλία για παιδιά. Έργα της μεταφράστηκαν σε πολλές γλώσσες, ενώ στην παραγωγή της περιλαμβάνονται και ορισμένα θεατρικά έργα. 

Το έργο της Γαλάτειας Σαράντη είναι κυρίως πεζογραφικό, ασχολήθηκε όμως και με τη λογοτεχνική μετάφραση έργων του Ούγγρου συγγραφέα Λάζλο Ζαμπό, του βούλγαρου συγγραφέα Εμίλιον Στάϊνεφ κ.ά. Για το λογοτεχνικό της έργο και για την προσφορά της στα ελληνικά γράμματα τιμήθηκε με πλήθος λογοτεχνικών διακρήσεων. Τιμήθηκε με το Βραβείο της Ομάδας των 12, το Ά Κρατικό Βραβείο μυθιστορήματος το 1959 και το 1972, το Κρατικό Βραβείο Διηγήματος, το Βραβείο Ιδρύματος Ουράνη της Ακαδημίας Αθηνών το 1979 και το Βραβείο Παιδικού Μυθιστορήματος του Ι.Δ. Κολλάρου.

Συνεργάστηκε με το κρατικό ραδιόφωνο σε λογοτεχνικές εκπομπές, καθώς και με τα περιοδικά Νέα Εστία, Ελληνική Δημιουργία, Ο Αιώνας μας, Εποχές, Ευθύνη, Διαβάζω, Νέα Πορεία κ.ά. Υπήρξε ιδρυτικό μέλος και γενική γραμματέας της Εθνικής Εταιρίας Ελλήνων Λογοτεχνών, μέλος του Εθνικού Συμβουλίου Ελληνίδων, ιδρυτικό μέλος και πρόεδρος της Πολιτιστικής Ένωσης Ελληνίδων, γενική γραμματέας της Στέγης Γραμμάτων και Καλών Τεχνών, μέλος της Εθνικής Επιτροπής για την UNESCO, μέλος της Διοικούσας Επιτροπής του Ιδρύματος Κωστή Παλαμά και του ΔΣ της EPT, καθώς και εταίρος της Φιλεκπαιδευτικής Εταιρίας και άλλων επιστημονικών και λογοτεχνικών σωματείων. Επί σειρά ετών διετέλεσε μέλος της Επιτροπής του Υπουργείου Πολιτισμού για τα Κρατικά Βραβεία και εκπροσώπησε την Ελλάδα στην 6η Biennale ποιητών στο Βέλγιο (1963).

Το 1997 έγινε η πρώτη γυναίκα που εξελέγη τακτικό μέλος της Ακαδημίας Αθηνών, στον τομέα της πεζογραφίας στην Β΄ τάξη των Γραμμάτων και των Τεχνών. Τιμήθηκε με το Βραβείο του Ανώτατου Ταξιάρχη του Τάγματος του Φοίνικος το 2005. Υπήρξε μέλος της ΧΕΝ Αθηνών. Έργα της Γαλάτειας Σαράντη μεταφράστηκαν στα αγγλικά, γερμανικά, ιταλικά, ρωσικά, σουηδικά, ουγγρικά, ρουμανικά, πολωνικά, ισπανικά. 

Ήταν παντρεμένη με τον δικηγόρο Σταύρο Πατσούρη, με τον οποίο είχε αποκτήσει δύο γιους. Απεβίωσε στην Αθήνα στις 28 Δεκεμβρίου 2009 σε ηλικία 89 ετών. 

 Εργογραφία 
 Διηγήματα 
 «Το κάστρο», περιοδικό Νέα Εστία (1945)
 «Νάρκες», περιοδικό Νέα Εστία (1947)
 Χρώματα εμπιστοσύνης, διηγήματα, εκδ. Φέξης (1962)
 Στα χρόνια του Παύλου Μελά: το λιοντάρι και το φίδι, διηγήματα, εκδ. Μ. Πεχλιβανίδη (1963)
 «Στη χαραυγή της λευτεριάς ή Χαράζει ή λευτεριά: Οι μπαρουτόμυλοι της Δημητσάνας», ιστορικό διήγημα,                                                      (Βραβείο παιδικού μυθιστορήματος εις μνήμην Ι. Δ. Κολλάρου από τη «Γυναικεία Λογοτεχνική Συντροφιά») εκδ. Εστία (1970)
 Να θυμάσαι τη Bίλνα, διηγήματα (Α΄ Κρατικό Βραβείο Διηγήματος, 1972),  εκδ. Βάκων (1972)
 Ελένη, διηγήματα, εκδ. Εστία (1982)
 Το ποτάμι, διηγήματα, εκδ. Εστία (1992)

 Μυθιστορήματα 
 Πασχαλιές, εκδ. Άλφα (1949)
 Επιστροφή (βραβείο «Ομάδας των Δώδεκα»), εκδ. Εστία (1953)
 Το παλιό μας σπίτι (Β΄ Κρατικό Βραβείο Μυθιστορήματος), εκδ. Εστία (1959)
 Τα όρια, εκδ. Βάκων (1966)
 Ρωγμές, εκδ. Εστία (1979)
 Τα νερά του Ευρίπου, εκδ. Εστία (1988)

 Νουβέλες 
 Το βιβλίο της χαράς, τρεις αυτοτελείς νουβέλες, εκδ. Άλφα (1947)
 Το βιβλίο του Γιοχάνες και της Μαρίας, νουβέλα, Τυπ. Σεργιάδη (1952)

 Δοκίμια 
 Σε κλαίει λαός: ανθολόγιο για τον Παύλο Μελά, Δόμος (1995)
 Φώτα ολόφωτα: αφιέρωμα στον Αλέξανδρο Παπαδιαμάντη και τον κόσμο του, Ελληνικό Λογοτεχνικό και Ιστορικό Αρχείο - ΕΛΙΑ (2001)
 Παιδιά του κόσμου: 15 ιστορίες με παιδιά από σημαντικούς Έλληνες συγγραφείς, επίλογος, Αθήνα (2005)
 Ή κριτική για τον Άλκη Θρύλο, Ίδρυμα Κώστας και Ελένη Ουράνη (2009)

 Θεατρικά έργα 
 Οι δείκτες του ρολογιού (μετάδοση από το Εθνικό Ίδρυμα Ραδιοφωνίας, 15 Ιανουαρίου 1967)
 Μια χούφτα χώμα  

 Μεταφράσεις έργων 
 Emiliyan Stanev, Κλέφτης στις ροδακινιές, εκδ. Φέξης (1964)
 Magda Szabó, Το ελαφάκι, εκδ. Εστία (1990)

 Εξωτερικοί σύνδεσμοι 
ΕΤ1, Εκπομπή «Μονόγραμμα», Γαλάτεια Σαράντη

 Παραπομπές 

Κατηγορία:Έλληνες συγγραφείς του 20ού αιώνα
Κατηγορία:Ελληνίδες συγγραφείς
Κατηγορία:Μέλη της Ακαδημίας Αθηνών
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Βραβευθέντες Ακαδημίας Αθηνών